Кондратий Рилеев
На А. А. Бестужев

Превод от руски: Кирил Кадийски, —

chitanka.info

Тъй както тъжен странник крета

в Арабската пустиня сам —

и аз, един сирак в несрета,

се скитах по света голям.

И пропълзяваше в душата

ненавист към човека, хлад,

и дръзнах с лекомислен яд

да нямам вяра в дружба свята.

Но ти яви се в чуден ден:

свали наочната превръзка;

умря безверието в мен

и грейна в свода извисен

звездата на надежда дръзка.

Вземи плода на мойте дни,

плода на волно настроение;

като приятел погледни

на него — с грижа и вълнение.

Ти, син на Аполон, навред

не ще съгледаш все изкуство —

но ще намериш живо чувство;

аз Гражданин съм, не Поет.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.